(Ortografía tradicional) —Cui la̱ex xicꞌ nequex-ileꞌ xbaneb li incꞌaꞌ nequeꞌpa̱ban,
chenauhak nak xbe̱n cua la̱in xicꞌ xineꞌril che̱ru la̱ex.
Cui ta la̱ex incꞌaꞌ xine̱pa̱b la̱in,
raro̱kex raj xbaneb li incꞌaꞌ nequeꞌpa̱ban.
Abanan la̱ex ma̱cuaꞌex chic jun saꞌ xya̱nkeb xban nak la̱in xinsicꞌoc e̱ru.
Joꞌcan nak xicꞌ nequex-ileꞌ xbaneb.
Chijulticokꞌ e̱re nak xinye e̱re nak ma̱ jun aj cꞌanjel naxkꞌax ru xcuanquil lix patrón.
Cui xineꞌxrahobtesi la̱in,
texrahobtesi̱k ajcuiꞌ la̱ex.
Cui ta xeꞌxba̱nu li cꞌaꞌru xinye la̱in,
teꞌxba̱nu aj raj cuiꞌ li cꞌaꞌru te̱ye la̱ex.
Texrahobtesi̱k xban nak la̱ex cualal incꞌajol.
Teꞌxba̱nu chi joꞌcan xban nak incꞌaꞌ nequeꞌxnau ru li ani quitaklan chak cue.
Ma̱cꞌaꞌeb raj xma̱c cui ta la̱in incꞌaꞌ xincꞌulun ut cui ta incꞌaꞌ xinye reheb lix ya̱lal.
Abanan ma̱cꞌaꞌ cꞌaꞌru teꞌxcol cuiꞌ ribeb xban nak cuanqueb xma̱c.
Li ani xicꞌ na-iloc cue la̱in,
xicꞌ ajcuiꞌ naril lin Yucuaꞌ.
Ma̱cꞌaꞌeb raj xma̱c cui ta incꞌaꞌ xeꞌril li milagros li xinba̱nu chiruheb,
li milagros li ma̱ ani chic naru xba̱nunquil.
Abanan eb aꞌan queꞌril li xinba̱nu.
Joꞌcan nak xicꞌ niquineꞌril la̱in ut xicꞌ ajcuiꞌ nequeꞌril lin Yucuaꞌ.
Joꞌcaꞌin xcꞌulman xban nak tzꞌi̱banbil chak retalil saꞌ li chakꞌrab li quiqꞌueheꞌ reheb:
Ma̱cꞌaꞌ raj inma̱c,
abanan xicꞌ quineꞌril.
Nak ta̱cha̱lk li Santil Musikꞌej,
laj Cꞌojobanel Chꞌo̱l,
e̱riqꞌuin aꞌan tixcꞌut chi tzꞌakal lix ya̱lal che̱ru chicuix la̱in.
La̱in tintakla chak e̱riqꞌuin li Santil Musikꞌej li nachal riqꞌuin lin Yucuaꞌ.
Ut la̱ex te̱chꞌolob ajcuiꞌ lix ya̱lal chicuix xban nak la̱ex cuanquex cuiqꞌuin chalen nak xintiquib lin cꞌanjel arin saꞌ ruchichꞌochꞌ.
Yo̱quin chixyebal e̱re chixjunil li cꞌaꞌak re ru aꞌin re nak incꞌaꞌ ta̱chꞌina̱nk e̱chꞌo̱l saꞌ le̱ pa̱ba̱l nak ta̱cha̱lk li raylal saꞌ e̱be̱n.
Tex-isi̱k saꞌ li cab li nequeꞌxchꞌutub cuiꞌ ribeb laj judío.
Ta̱cuulak xkꞌehil nak eb li teꞌcamsi̱nk e̱re teꞌxcꞌoxla nak yo̱queb chi cꞌanjelac chiru li Dios nak teꞌxba̱nu chi joꞌcan.
Teꞌxba̱nu li raylal aꞌin e̱re xban nak incꞌaꞌ nequeꞌxnau ru lin Yucuaꞌ chi moco nequeꞌxnau cuu la̱in.
Ac xinye e̱re chixjunil li cꞌaꞌak re ru aꞌin re nak ta̱julticokꞌ e̱re li cꞌaꞌru xinye e̱re nak yo̱kex chixcꞌulbal li raylal.
La̱in incꞌaꞌ quinye chak e̱re junxil nak quintiquib chak lin cꞌanjel xban nak cuanquin e̱riqꞌuin,